Beloning uitgeloof vir inligting oor hospitaalmoord(Foto: Daan Stevens/Unsplash.com) Die polisie het ŉ beloning uitgeloof vir enige inligting wat kan lei tot die inhegtenisneming en vervolging van die vier verdagtes wat ŉ man in ŉ hospitaal in die Noord-Kaap vermoor het. Volgens kol. Mashay Gamieldien, polisiewoordvoerder, is ŉ beloning van R50 000 uitgeloof om Deon Mkwanazi (38) se moordenaars op te spoor en aan die pen te laat ry. Mkwanazi is op 25 September in sy hospitaalbed in die Robert Mangaliso Sobukwe-hospitaal in Kimberley doodgeskiet. Daar word na vier mans gesoek in verband met die moord. Gamieldien het gesê die vier mans het die hospitaal met persoonlike beskermende toerusting binnegekom. Die polisie se 72 uur lange aktiveringsplan is in werking gestel en hulpbronne is gemobiliseer om die skuldiges vas te trek. Enigiemand met inligting word versoek om brig. Nicky Mills by 082 371 6667, kapt. Basil Buys by 082 495 5405, of andersins Stop Misdaad by 08600 10111 te nader.